Þegar broshorninu var hleypt af stokkunum fyrir tveimur mánuðum leyfði pistilskrifari sér að vitna um það eftir áratuga starf sem læknir " að fáar ef nokkrar starfsgreinar geta státað af jafn mörgum og jafn miklum húmoristum og læknar . " Svo mörg voru þau orð . Sannfæringin er enn sú sama en sennilega eru lítillæti og hæverska ríkari þættir í fari manna en reiknað var með . Á þessum tíma hafa verið sagðir nokkrir brandarar án þess að þeim væri beinlínis ætlað pláss í Broshorninu og nokkrir hafa sent hreyfimyndir með tölvupósti . Einn kollega hefur þó sent inn gamansögu og birtist hún í þessu tölublaði . Hafi hann kæra þökk fyrir það . Kollegar , látið ekki hógværðina hefta ykkur . Verið með og sendið efni í pistilinn . Mágkonur á miðjum aldri hittust í fermingarveislu og tóku tal saman . Eftir að þær höfðu lokið við allt af kökudiskunum barst talið að heilsunni . " Ég er búin að vera svo ansi slæm í meltingunni undanfarið , að læknirinn minn ætlar að láta spegla á mér ristilinn . " " Hvað segirðu , " sagði hin " veistu að ég er búin að vera alveg afleit líka og það á að gera hjá mér stutta ristilspeglun eftir helgina . " " Átt þú kannski að fara í HEILAspeglun ? " Karl á besta aldri kom til læknis og vildi fara í ófrjósemiaðgerð . " Við hjónin höfum verið gift í sjö ár og konan hefur eignast barn á hverju ári . Við höfum komist að þeirri niðurstöðu , að getnaðarvarnir séu gagnslausar fyrir okkur . Nú síðast ráðlagðir þú konu minni að nota það sem þú kallaðir " örugga tímabilið " . Við bjuggum þá hjá tengdaforeldrum mínum og þurftum að bíða í þrjár vikur þangað til gömlu hjónin skruppu í bíó . Það var fyrst þá sem við áttum " öruggt tímabil " . Þessi aðferð reyndist okkur hins vegar ekki sem skyldi og Bjössi litli kom undir . " Það var einu sinni alveg ótrúlega heitfengur læknir , sem hafði hitann svo lágt stilltan á stofunni hjá sér að útöndunarloftið í samstarfsfólkinu myndaði gufu og það varð að klæðast þykkum dúnúlpum í vinnunni . Þegar fólkið þurfti að hlýja sér fór það út úr húsinu . Það eyddi svo miklum tíma í að kvarta um kulda að starfsemin var í algjöru lágmarki . Dag nokkurn kom sjúklingur á stofuna með 42°C hita . Farið var með hann beint niður í kjallara og hann skilinn þar eftir um stund til þess að hann gæti hitað upp húsið . Þakka þér góði Guð fyrir að hafa hjálpað mér að hafa stjórn á skapi mínu það sem af er þessum dásamlega degi . Ég hef hvorki verið hranalegur við konuna mína né fundið að neinu við blessuð börnin . Ég hef ekki heldur öskrað á eina einustu hjúkku eða skammað einn einasta sjúkling . Nú þarf ég hins vegar á hjálp þinni að halda það sem eftir er dagsins , því ég ætla framúr rúminu eftir eina mínútu og beint á fætur .